Nazywom sie Józef Szczygieł.
Urodziłech sie w zima w rodzinie zubożałego plantatora truskawek na Larysie kołe Brzezinki, a Brzezinka zaś była kole Mysłowic. Jakbych sie ino trocha dalij urodził, np. za Przymszom, to już bych był Zagłymbiok, a niy Slonzok.
Z tyj plantacji truskawek niy dało sie wyżyć, bezto fater robił dodatkowo na grubie za hajera i zarobił kupa piniyndzy, bezto mogli my sie dobrze żyć i nasza familijo mogła sie powiynkszyć. Jak sie powiynkszyła, to zarozki ło dwie szprudle-cwilingry, kere teroz som za mnom blank gupie, skiż tego co mi fest pszajom.
Jak potym urosłech taki blank wielki, to tych żech sie hajtnoł i trzech bajtli żech zmajstrowoł. Mom te bajtle nawet jeszcze do dzisiej, ale som już wielkie.
Wiersze żech pisoł ino za młodego, jak byłech gryfcok i za frelkami zech durś lotoł, choby tyn pies łod Badury i jak łone zy mnom śrywały, to potym we wielkich żałości pisołech trele-morele. A po ślonsku zaczołech pisać dopiyro na tym Rudzkim Forum, kiej mie Graźka Botorka wylansowała i pedziała: Pisz, niych te wiersze Twoje trefiom po strzechy i przyniesom ludziom kupa uciechy !
To tela !
szl_Latn szl_Latn szl_Latn szl_Latn szl_Latn szl_Latn